**САСТАНАК ЧЛАНОВА НАДЗОРНОГ ОДБОРА ЗА ИЗБОРНУ КАМПАЊУ СА ПРЕДСТАВНИЦИМА РАДИО**-**ТЕЛЕВИЗИЈЕ СРБИЈЕ**

Чланови Надзорног одбора за изборну кампању у понедељак, 11. децембра 2023. године, састали су се са представницима РТС-а Драганом Игњић, уредницом емисије са ауторским доприносом у Информативном програму Радио- телевизије Србије и Небојшом Николићем, замеником главног уредника Првог програма Радио-Београда.

Представници РТС-а су на почетку свог излагања обавестили чланове Надзорног одбора да се предизборна кампања прати кроз свакодневне хронике у централној информативној емисији "Новости дана", као и да је представљање странака почело у четвртак, 7. децембра у оквиру емисије дебатног карактера "У средишту пажње", у термину од 17.05, која је конципирана тако да по три представника странака и коалиција расправљају о различитим темама.

Члан одбора, проф. др Миодраг Савовић, поставио је питање да ли је РТС донео Правилник.

Представница РТС-а, Драгана Игњић, напоменула је да је Правилник јавно доступан на званичном сајту РТС-а и да се није мењао за ове изборе, односно да је исти важио и за претходне изборе који су одржани 2022. године. Додала је и то да је комисија предочила Правилник свим учесницима на изборима када је био организован јавни жреб за представљање. Такође, додала је и да ће Правилник доставити свим члановима Надзорног одбора на мејл.

Председник Надзорног одбора, Светислав Гонцић, упознао је представнике РТС-а са представком коју је упутио Бојан Пудар, заменик члана Републичке изборне комисије, а у којој се, између осталог наводи да је по први пут јавна медијска установа РТС одбила да емитује достављени прилог.

Драгана Игњић нагласила је да јавни медијски сервис није први пут сада одбио да нешто емитује и да свака изборна листа има право на својих 30 секунди за које доставља материјал, али да то право подразумева и одређену одговорност која подразумева да достављени видео материјали морају бити у складу са одређеним правилима, као и статутом у коме је дефинисана строга забрана клевета, ширења верске, полне, националне и расне мржње, такође и напади ад хоминем.

Навела је пример достављеног материјала од стране изборне листе ИВИЦА ДАЧИЋ – ПРЕМИЈЕР СРБИЈЕ, у коме је био део везан за Драгана Ђиласа који није био у складу са Правилником те је тај спорни део исечен.

Такође, навела је и то да уредник емисије Дневник има своју слободну процену, као и уреднички колегијум, шта је у складу са Правилима а шта није.

Појаснила је да се материјал који се користи за емисију Дневник доставља у зауставном времену, односно да стиже током касних поподневних сати након чега колеге „пакују“ изборни блок.

Навела је и то да је реч о осамнаест листа, да сваки дан неко заборави да пошаље материјал, али да је важно да се води рачуна да свако добије по 30 секунди што у пракси функционише тако што нпр. онај који је био јуче први, данас ће бити негде у средини, ко је био у средини, пребацује се на прво место, све то да би се постигла правична распоређеност.

Члан одбора, др Јованка Матић, поставила је питање како је РТС дошао до тога да у информативној емисији, најгледанијој емисији свог информативног програма, у изборном блоку приказује нешто што је направио неко други изван РТС-а.

Навела је и то да свуда у свету постоји врло строга подела између врста изборне комуникације, односно начина обраћања изборних учесника бирачима, да постоји јасна разлика између информативног програма и изборних блокова који треба да буду преглед догађаја дана у кампањи.

Подсетила је на то да важећи Правилник РЕМ-а истиче посебне обавезе јавног медијског сервиса, у том погледу дефинисано је шта је плаћено оглашавање, шта су дебатни програми, шта су промотивни програми и шта је изборни блок, такође наведено је да предизборни садржаји који се објављују у изборном сегменту информативне емисије јесу резултат редовног рада новинара.

Подсетила је да се први пут појавило да тзв. партијске камере имају своје прилоге још 2007/2008 године и да је то наишло на пуно критика у смислу да је власт то дозволила а да то поништава улогу јавног медијског сервиса.

Додала је и то се на овај начин изборни учесници доводе у неравноправан положај, такође и да производња промотивног спота захтева велика средства а неке партије немају средстава, иначе је проблем наше кампање у томе што медији фаворизују и оне који имају више финансијских средстава, а да то сада очигледно чини и РТС.

Навела је да сматра да је то прекршај Правилника РЕМ-а и да се по томе РТС не разликује нимало од Пинка, да два дана узастопно када се упореди изборни блок Пинка и РТС-а долази се до закључка да су потпуно исти с тим што се на РТС-у појавила нека мањинска странка које на Пинку није било.

На крају свог излагања навела је и то да су извори за Пинк били означени и да су то Танјуг и Фонет, док за РТС нису наведени те се то на један манипулативан начин представља као извештај, односно резултат рада новинара РТС-а.

Драгана Игњић навела је да се сећа избора 2007. године да је то била једна од најдужих кампања. Такође, да по неком неписаном правилу обично учествује двадесет листа које достављају материјале и управо из потребе да се некако дефинише колико је могуће и обезбеди праведан приступ према свим учесницима на изборима, остављена је могућност да сви добију равноправно по 30 секунди, да затим они достављају оно што би се могло назвати афирмативним порукама, односно оном што они обећавају бирачима да ће учинити, те због свега наведеног неке ствари не могу да се емитују.

Додала је и то да због техничких могућности није могуће да 20 екипа буде на 20 различитих страна и тако испрате све, па је онда направљен компромис са учесницима на изборима да они поштују одређена правила а да РТС поштује изборне учеснике како би сви били равноправно заступљени у оквиру емисија РТС-а.

Члан одбора, др Јованка Матић, сматра да је тај компромис на штету бирача, као и да РТС мора имати један објективни приступ, професионални новинарски приступ. Навела је да РТС није имао ниједан прилог са ауторским потписом у овој изборној кампањи.

Драгана Игњић појаснила је да нема ауторских потписа у контексту прилога о којима је реч јер она сама као новинар нема потребу да потпише неки извештај, с обзиром на то да сам прилог садржи „синг“ од 20 секунди који је доставила изборна листа и 10 секунди је реченица увода која је заснована на информацији о догађају од тог дана а коју изговара новинар. Навела је и то да се улога РТС-а огледа кроз емисије које се баве тематиком изборне кампање и представљања кандидата проглашених изборних листа.

Члан одбора, др Јованка Матић, поставила је питање на који начин РТС оправдава извештај са партијског скупа који прати сва правила промотивног спота а не информативног извештаја о догађају из Арене.

Драгана Игњић појаснила је да ће и друга листа која буде имала свој завршни скуп доставити исти материјал који ће такође бити емитован.

Члан одбора, проф. др Драган Вучинић, поставио је питање како се десило да представљање странака почне тако касно, 7. децембра 2023. године.

Навео је и то да сматра да влада изузетна медијска затвореност која траје годинама, да бирачко тело годинама слуша једне информације, а нема шансу да чује други поглед, друго мишљење о разним изузетно значајним друштвеним питањима.

Драгана Игњић појаснила је да је представљање странака на првом програму РТС-а, као и на другом програму радија, организовано на потпуно исти начин као за изборе 2022. године. Навела је и то да у складу са Законом о избору народних посланика, РТС чека да РИК прогласи изборне листе, односно збирну изборну листу, и да је тек након тога, када су познати сви учесници, могуће организовати жреб.

Подсетила је на пример из изборне кмпање 2022. године када је више пута продужаван рок за једну листу која се на крају није ни појавили, али поента је била у томе да се остави једно празно место за представљање. Такође, ако се нпр. жреб организује у суботу није могуће организовати представљање странака пре уторка, јер листе имају право да доставе свој видео материјал али га морају доставити 48 сати раније како би се прегледао и како би се утврдило да ли је у складу са Правилником.

Члан одбора, др Јованка Матић, поставила је питање која професионална, уредничка процена је коришћена у одлуци да се свих дана кампање, ни једном речју не помене иницијатива „Проглас“ која се одвија по целој Србији и има изразиту популарност. Напоменула је и то да је новосадска новинарска школа објавила кратак извештај о анализи вести дана на четири телевизије и закључила да се током две недеље само у једном случају реч „избори“, појавила у насловима дана на телевизијама РТС, РТВ, Пинк и Н1.

Такође, упитала је на који начин се РТС носи са проблемом функционерске кампање за коју сматра да се показала као промоција здравствених подухвата власти.

Драгана Игњић је напоменула да што се тиче теме здравства, да су рађене емисије на ту тему али да се строго водило рачуна и проверавало да ли ће лекари који ће о теми у емисији говорити бити на било којој листи или не. Уколико нису кандидати за народне посланике, у складу са законом могу гостовати у изборној кампањи и говорити о важним темама здравства као што је тема иновативних лекова за ретке болести.

Такође, навела је и то да када је у току изборна кампања није могуће избећи извештавање о нечему што је вест. Најскорији пример јесте долазак господина Илхама Илијева на отварање гасовода, дакле, није могуће игнорисати вест да је дошао неко из ЕУ, али управо због изборне кампање која је у току, на том отварању није говорио председник Републике већ неко други обзиром да би његово обраћање представљало кршење закона који прописује да се не могу отварати инфраструктурни пројекти тридесет дана до дана за гласање.

Додала је и то да што се тиче иницијативе „Проглас“, да је готово сигурна да је о истој било речи у емисији „Шта радите, бре“ као и да не може да тврди да никада није био у оквиру емисије Дневник која траје 30 минута од којих 25 минута припада вестима.

Члан одбора, др Јованка Матић, поставила је питање како би гђа Драгана Игњић лично оценила укупно извештавање РТС-а у овој изборној кампањи.

Драгана Игњић навела је да као уредник, који се бави организовањем дебатних садржаја у Јутарњем програму и који то чини од 2021. године, а од када су европски посредници били у дијалогу о организовању избора, може да каже да није сасвим задовољна, али да није ни незадовољна. Такође, да сматра кључним праведно распоређенивање представника власти и представника опозиције, да они у 25 минута емисије имају прилику да разговарају и да им не мери време, додала је и то да није могуће утицати на начин на који неко разговара али да се водила принципом да уколико нема две различите стране, откаже емисију или промени представнике изборних листа.

Члан одбора, др Слободан Првановић, навео је да сматра како уназад неколико година РТС на неки начин игнорише неке актуелне теме, као нпр. афере „Крушик“ и докторат Синише Малог.

Такође, навео је и да када се упореди списак гостију политичара који су били у емисији коју води госпођа Љубица Гојгић на РТВ-у, и списак гостију који су били на РТС-у, постоји огромна разлика, односно као да постоји другачији критеријум шта је актуелно за РТВ, а шта је актуелно за РТС.

Драгана Игњић нагласила је да када се анализира РТВ, помиње се емисија Прави угао, а када се анализира РТС, потпуно се пренебрегава чињеница да изван Дневника у 19.30 часова на Првом програму постоје и други садржаји који су далеко утицајнији и далеко гледанији од свих ових поменутих програма. Конкретно, емисија „Око магазин“ која се емитује од 18.25 часова се бавила темама и „Крушика“ и доктората Синише Малог из свих углова. Навела је и то да може свим члановима проследити мејл са датумом и линком целих емисија које се могу погледати на „Јутјубу“. Додала је и то да је поменуте емисије у просеку гледало од 700 хиљада до милион људи у 18.25 часова као и да када се нешто објави на РТС-у, да то чује и много више људи, да је конкретно о две поменуте афере било речи у емисији „Око“ која је после „Дневника“ друга најгледанија емисија и да сматра да се не може рећи да Србија то не зна само из разлога што неко није испратио то издање „Око магазина“.

На постављено питање око отварање пута „Милош Велики“ подсетила је да се извештавање није вршило у изборној кампањи као и да оно што се сматра пројектом од јавног интереса, односно државним пројекатом, о томе РТС извештава и да то нема никакве везе ко је власт, а ко је опозиција.

Члан одбора, др Јованка Матић, поставила је питање шта је са извештавањем о случају Микетић.

Драгана Игњић навела је да што се тиче случаја Микетић, РТС није комерцијална телевизија као Телевизија Пинк те стога није ни извештавао о истом јер је реч о нечијој приватној ствари. Нагласила је, такође, да се није утврдило ко је пустио снимак као и да је неукусно мешати приватно у изборној кампањи.

Истакла је да на РТС-у, у оквиру најгледанијег јутарњег програма који покрива целу Србију, постоји разговор власти и опозиције, да су присутни сви представници опозиције који седе заједно на метар одаљености од представника власти.

Светислав Гонцић обавестио је и о примљеној представци која се тиче изборне листе МИ, ГЛАС ИЗ НАРОДА, ПРОФ. ДР БРАНИМИР НЕСТОРОВИЋ, у којој се између осталог, указује да је РТС ускратио право проглашеној листи да на било који начин буде укључена у дебатне емисије у предизборном информативном програму.

Драгана Игњић навела је да ће управо гдин Несторовић током наредног дана гостовати у оквиру емисије „Око“, с обзиром на то да се и у оквиру те емисије позивају носиоци изборних листа и да имају 15 минута у интервјуу један на један, који је замишљен као новинарски интервју. Конкретно, критика је упућена јер господин Несторовић није био позван у прву емисију „Реч на реч“ у коју се позивају само листе које већ имају парламентарни статус.

На крају свог излагања додала је да ће формулисати одговор на предметну представку и проследити га свим члановима Надзорног одбора.

У дискусији су учествовали: Светислав Гонцић, председник Надзорног одбора и чланови: др Јованка Матић, др Слободан Првановић, проф. др Миодраг Савовић, проф. др Бранко Ракић, мр Војин Вучићевић, Александар Милосављевић и Александар Стаматовић.